**PRAVILNIK O ORGANIZOVANJU I IZVOĐENJU POSTDIPLOMSKIH MASTER STUDIJA NA FILOLOŠKOM FAKULTETU**

Na osnovu člana 18 Zakona o visokom obrazovanju (“Službeni list CG”, br. 086/22) i na osnovu člana 31 i 82 Statuta Filološkog fakulteta, Nastavno-naučno vijeće, na sjednici održanoj 25.3.2024. godine, donijelo je

**PRAVILNIK O ORGANIZOVANJU I IZVOĐENJU POSTDIPLOMSKIH MASTER STUDIJA NA FILOLOŠKOM FAKULTETU**

**I OSNOVNE ODREDBE**

**Član 1**

Filološki fakultet (u daljem tekstu: Fakultet) organizuju postdiplomske studije za sticanje diplome akademskog naziva master ***Filolog anglista***.

Postdiplomske studije na Fakultetu organizuju se i ostvaruju u skladu sa pravilima studiranja zasnovanim na Evropskom sistemu prenosa kredita (ECTS).

**Član 2**

Ovim Pravilima uređuje se način organizovanja postdiplomskih studija, trajanje postdiplomskih studija, uslovi upisa na postdiplomske studije, izvođenje nastave, dodjeljivanje stepena i diplome, kao i druga pitanja od značaja za ostvarivanje postdiplomskih studija na Fakultetu.

Na pitanja koja se odnose na status i mobilnost studenata i isprave o studijama shodno se primjenjuju odredbe Pravila o studiranju na osnovnim studijama.

**Član 2a**

Izrazi koji se koriste u ovom Pravilniku za lica u muškom rodu, podrazumijevaju iste izraze u ženskom rodu.

**II ORGANIZACIJA POSTDIPLOMSKIH MASTER STUDIJA**

**Član 3**

Postdiplomske studije organizuju se i izvode za studijske programe koji daju pravo na dodjeljivanje diplome akademskog naziva master ***Filolog anglista***.

**Član 4**

Postdiplomski studijski program traje dvije godine, odnosno četiri semestra.

U skladu sa ECTS obim studijskog programa iznosi 120 ECTS kredita u jednoj studijskoj godini, odnosno 30 ECTS kredita u jednom semestru. Jedan kredit odnosi se na 30 časova ukupnog rada studenta koji uključuje pohađanje nastave i pripremu za nastavu i vrednovanje njihovog rada.

Broj kredita za pojedini predmet određuje se prema broju časova nastave (teorijske i/ili praktične, vježbi, seminara i slično), vremenu rada studenta na samostalnim zadacima (eseji, projekti, seminarski radovi i slično) i vremenu za učenje kod pripreme za provjeru znanja i ocjenjivanje (testovi, kolokvijumi, završni ispit).

Nastavno-naučno vijeće posebnom odlukom utvrđuje odnos (srazmjeru) između jednog časa nastave i broja časova potrebnih za individualni rad studenta.

Master rad na akademskim postdiplomskim studijama vrednuje se najviše sa 30 ECTS kredita.

**Trajanje postdiplomskih master studija**

**Član 5**

Postdiplomske master studije za sticanje diplome akademskog naziva master ***Filolog anglista***. organizuju se nakon završenih akademskih osnovnih studija i traju dvije studijske godine (četiri semestra), odnosno obim studijskog programa ovih studija iznosi 120 ECTS kredita.

**Član 6**

Student koji je položio sve ispite predviđene za upisani postdiplomski studijski program, odbranio rad i ispunio sve ostale obaveze propisane Statutom Fakulteta i ovim pravilima stiče diplomu završenog postdiplomskog studijskog programa, odnosno diplomu akademskog naziva master ***Filolog anglista***.

Uz stepen i diplomu izdaje se i dopuna diplome (Supplement) radi detaljnijeg uvida u nivo, prirodu, sadržaj, sistem i pravila studiranja i postignute rezultate tokom studija.

**Član 7**

Četvrti semestar je predviđen za izradu i odbranu master rada.

Uslovi za upis četvrtog semestra su da student položi ispite i izvrši sve obaveze predviđene naučnonastavnim planom i programom za prva tri semestra dvogodišnjih master studija.

**Član 8**

Postdiplomski studijski program za sticanje diplome akademskog naziva master ***Filolog anglista***, i to:

1. prikaz predmeta (info liste, silabusi) sistematizovanih po:

- studijskim godinama, semestrima i pripadnosti obaveznim zajedničkim predmetima (naučna baza, fundamentalni i stručni predmeti), izbornim stručnim predmetima i slobodnim izbornim predmetima;

1. broj časova individualnog opterećenja studenta po predmetu;
2. broj ECTS kredita za svaki predmet;
3. druge oblike nastave namijenjene sticanju i usavršavanju profesionalnih znanja i vještina (seminari, konferencije, debatni časovi, praktični rad i drugo);
4. prikaz obaveznih uslova za pohađanje nastave i polaganje predmeta;
5. prikaz modula i blokova, ukoliko je nastava organizovana na takav način;
6. prikaz master rada sa brojem ECTS kredita i planiranim terminima za početak i završetak njihove izrade.

**Nastava na postdiplomskim studijama**

**Član 9**

Nastava se izvodi u prvom, drugom i trećem semestru.

Početak i završetak nastave, kao i tačan kalendar organizacije i realizacije studijskih programa u zimskom i ljetnjem semestru, određuje se Kalendarom akademskih aktivnosti koji utvrđuje i objavljuje Naučno-nastavno vijeće Fakulteta, najkasnije 30 dana prije početka nastave.

Nastava i ispiti na svim studijama koje Fakultet organizuje mogu se organizovati i na engleskom jeziku.

Nastavna literatura može biti i na stranom, prije svega engleskom jeziku.

Student je obavezan pohađati sve oblike nastave predviđene nastavnim programom pojedinog studija.

Prijava teme, izrada i odbrana master rada može se sprovoditi na engleskom jeziku uz saglasnost mentora i na osnovu konačne odluke Vijeća Fakulteta.

**Član 10**

Nastava se organizuje i izvodi prema utvrđenom rasporedu časova.

Fakultet je dužan da raspored časova objavi najkasnije 10 dana prije početka nastave.

Raspored časova sadrži: naziv studijskog programa, studijsku godinu, naziv predmeta, vrijeme (dan, sat) održavanja nastave, mjesto (amfiteatar, sala) održavanja nastave, imena nastavnika i eventualna druga uputstva o nastavi.

Za svaki predmet predmetni nastavnik utvrđuje plan rada i dužan je da ga dostavi upravi Fakulteta najkasnije 30 dana prije početka predavanja.

Predmetni nastavnik je obavezan da na prvom času nastave upozna studente sa planom rada na predmetu. Studenti imaju pravo na izvod iz plana rada u pisanoj formi, koji je predmetni nastavnik dužan na početku studijske godine dostaviti studentima.

Pri utvrđivanju planova mora se voditi računa da se usklade termini polaganja završnih ispita, tako da dva ispita ne mogu biti organizovana u jednom danu, o čemu se stara Dekan.

Druge provjere znanja se organizuju u terminima utvrđenim za izvođenje nastave iz predmeta iz kojih je to predviđeno.

Predmetni nastavnik je dužan da u toku nastave, izrade samostalnih zadataka i pripreme za polaganje pomogne studentima organizovanjem konsultacija. Termini i vrijeme za konsultacije treba da budu usklađeni sa nastavom, tako da su dostupni studentima.

**Član 11**

Nastava na postdiplomskim studijama za sticanje akademskog naziva master Filolog Anglista organizuje se i izvodi za najmanje 12 studenata na jednom studijskom programu.

Nastavno-naučno vijeće može odlučiti da nastava može biti organizovana kao mentorska i za manji broj studenata.

Nastavno-naučno vijeće može odlučiti o najvećem broju studenata na pojedinim oblicima nastave ili izbornim predmetima, u skladu sa utvrđenim standardima kvaliteta i obrazovnom politikom.

**Član 12**

Pojedini oblici nastave mogu se organizovati u formi „učenja na daljinu“ („distance learning“, „virtual teaching“), putem online predavanja i konsultacija.

Praktični rad i stručna praksa mogu se organizovati i izvoditi kao sastavni dio redovne nastave ili kao zasebna cjelina.

Praktična nastava i stručna praksa za nastavniči modul ogledaju se u sljedećim predmetima:

* Praktikum 1 (obuhvata praktičnu nastavu na fakultetu, opservacije casova u osnovnoj školi, kao i samostalno držanje časa u osnovnoj školi).
* Praktikum 2 (obuhvata držanje časova na Centru za strane jezike UDG, opservacije časova u gimnaziji, kao i samostalno držanje časova u gimnaziji).

Obavezno prisustvo i u cjelosti ispunjene predispitne obaveze na praktičnim predmetima predstavljaju neophodan preduslov da bi student mogao polagati ispit.

Praktična nastava i stručna praksa za prevodilački modul ogledaju se u sljedećim predmetima:

Praktikum 1 – obuhvata praktičnu nastavu na fakultetu, pisano i usmeno prevođenje na osnovu snimljenih materijala

Praktikum 2 – obuhvata praktične sate rada u prevodilačkoj agenciji, prisutstvo konferencijama i pisano i usmeno prevođenje uz nadzor predmetnog nastavnika.

**Član 13**

Završne ispite iz predmeta koji su odslušani u prvom, drugom i trećem semestru, studenti mogu polagati u redovnim terminima za ispitne rokove.

Podaci o prijavljenim ispitima unose se u evidencioni karton studenta. Forma i sadržina evidencionog kartona studenta utvrđuju se posebnim aktom Naučno-nastavnog vijeća Fakulteta.

**Elektronska prijava ispita i ovjera semestra**

**Član 14**

Studenti na početku semestra elektronski prijavljuju ispite na studentskom panelu. Elektronska prijava ispita obavezna je za sve studente.

Na kraju semestra i studijske godine ovjerava se evidencioni karton studenta, upisom broja osvojenih ECTS kredita po semestrima i ukupno, i dodijeljenih ocjena po položenim predmetima.

Studentu se, na njegov zahtjev, izdaje prepis osvojenih kredita i dodijeljenih ocjena.

**III VREDNOVANJE RADA STUDENATA**

**Praćenje rada studenata**

**Član 15**

Rad i znanje studenata prati se i ocjenjuje kontinuirano u toku semestra i na završnom ispitu.

Predmetni nastavnik obavezan je da na prvom času nastave upozna studente sa oblicima praćenja rada, terminima provjere znanja, karakterom i sadržinom završnog ispita, strukturom ukupnog broja poena i načinom formiranja ocjene.

Studentu se dodjeljuju kreditni poeni za svaki izdvojeni oblik provjere rada i ocjene znanja, u skladu sa ECTS pravilima.

Predmetni nastavnik je dužan da posredstvom elektronskog dosijea studentima unese rezultate o broju osvojenih poena nakon svake provjere, kao i ukupan broj poena koje je student osvojio od početka nastave.

Predmetni nastavnik određuje ukupan broj poena predviđen za aktivnosti i provjere znanja u toku semestra za svaki predmet pojedinačno.

**Član 16**

Nastavno-naučno vijeće Fakulteta utvrđuje bliža pravila studiranja, predmete i dodatne uslove koje student mora ispuniti kao uslov za pohađanje predavanja i polaganje ispita iz pojedinih predmeta u tekućoj studijskoj godini.

**Završni ispit na predmetima**

**Član 17**

Predmetni nastavnik je obavezan da na prvom času nastave upozna studente sa načinom organizovanja i polaganja završnog ispita (pisano, usmeno, usmeno i pisano).

Sprovođenje ispita i odbrana master radova mogu se održavati u „online“ formatu. Za sprovođenje ispita potrebno je da na ispitu, pored predmetnog nastavnika koji je prisutan „online“, bude predmetni saradnik u nastavi, asistent ili koordinator master studija.

Prilikom odbrane master rada dozvoljeno je da samo jedan od članova Komisije može prisustvovati u „online“ formatu.

Predmetni nastavnik određuje ukupan broj poena predviđen za završni ispit, s tim da završni ispit nosi najmanje 51 poen.

**Ocjenjivanje**

**Član 18**

Rezultate provjere rada i znanja studenta u toku nastave predmetni nastavnik unosi u elektronski dosije.

Nakon završetka nastave i završnog ispita, predmetni nastavnik određuje ukupni broj osvojenih poena i formira konačnu ocjenu za svakog studenta. Ukupan broj osvojenih poena i završnu ocjenu predmetni nastavnik unosi u zajednički spisak studenata i dostavlja upravi Fakulteta.

Student polaže ispit po završetku nastave iz tog studijskog predmeta na način predviđen studijskim programom, u skladu sa statutom ustanove.

Uspješnost studenata u savladavanju predmeta i svih oblika provjere znanja prije ispita vrednuje se i izražava poenima.

Ukupan broj poena koje student može steći kroz sve predispitne oblike provjere znanja, odnosno ishoda učenja iznosi od 30 do 70 poena, u skladu sa pravilima studija.

Po osnovu svih predispitnih oblika provjere znanja, odnosno ishoda učenja i polaganjem ispita, student može ostvariti najviše 100 poena, u skladu sa pravilima studija.

Uspjeh studenata na ispitu i drugim oblicima provjere znanja izražava se ECTS skalom slovnih ocjenama i to: A, B, C, D, E i F.

Ocjena F je nedovoljna ocjena.

Slovne ocjene iz stava 5 ovog člana ekvivalentne su brojčanim ocjenama i to:

1. ocjena A (odličan) ekvivalentna je ocjeni 10
2. ocjena B (vrlodobar) ekvivalentna je ocjeni 9
3. ocjena C (dobar) ekvivalentna je ocjeni 8
4. 4) ocjena D (zadovoljava) ekvivalentna je ocjeni 7

5) ocjena E (dovoljan) ekvivalentna je ocjeni 6.

Srednja ocjena tokom studija određuje se kao količnik zbira proizvoda brojčane ocjene i ECTS bodova za svaki predmet i ukupnog broja stečenih ECTS bodova.

Studijskim programom može se utvrditi da se neki oblici nastave sprovode bez ocjenjivanja ili da se ocjenjuju opisno.

Na zahtjev studenta predmetni nastavnik je dužan da detaljno obrazloži ocjenu njegovog rada.

**Član 19**

Završni ispit, ako se organizuje, i svi oblici provjere znanja mogu se organizovati:

* pisano;
* usmeno
* pisano i usmeno

Ispiti mogu biti teorijski ili praktični, pojedinačni ili skupni. Predmetni nastavnik mora obezbijediti javnost završnog ispita i svih oblika provjere znanja.

Ukoliko se ispit organizuje usmeno, predmetni nastavnik treba da omogući studentima da prisustvuju ispitivanju. Usmenom ispitu obavezno prisustvuje, pored kandidata i ispitivača, najmanje još jedna osoba iz reda studenata ili nastavnika.

Ukoliko se ispit organizuje pisanim putem nastavnik upoznaje studente sa pravilima polaganja ispita i sa pomagalima koje mogu koristiti.

Završni ispit organizuje se u redovnim i popravnim terminima.

**Član 20**

Predmetni nastavnik je dužan da saopšti studentima rezultat usmenog završnog ispita odmah po održanom ispitu (položio ili nije položio), a konačnu ocjenu na ispitu dužan je objaviti u roku od sedam dana nakon završnog ispita. Rezultati pisanog završnog ispita i konačne ocjene objavljuju se u roku od pet dana od dana ispita, isticanjem na studentskom panelu Fakulteta na drugi adekvatan način.

Ukoliko je student ocijenjen ocjenom (F) - nedovoljan, predmetni nastavnik je dužan da ga na njegov zahtjev upozna sa nedostacima rada.

**Član 21**

Student nije položio ispit ako nije osvojio minimalni potreban broj poena koje je nastavnik predvidio za prelaznu ocjenu.

Studentu koji nije položio ispit ne mogu se priznati krediti ili dio kredita propisanih za taj predmet. Ukoliko student nije osvojio minimalni broj poena za prelaznu ocjenu, student predmet mora prijaviti za ponovno pohađanje nastave u narednoj studijskoj godini.

**Član 22**

Student ima pravo da podnese prigovor na ocjenu u skladu sa Pravilnikom o rješavanju prigovora i žalbi studenata Univerziteta Donja Gorica.

**Član 23**

U slučaju spriječenosti predmetnog nastavnika da održi završni ispit, organizacija i održavanje završnog ispita povjerava se drugom nastavniku iz iste ili srodne oblasti, ili komisiji koju imenuje Dekan.

Komisija ima najmanje tri člana. U komisiju mogu biti imenovani nastavnici iz istih ili srodnih oblasti. Odluku o ocjeni komisija donosi većinom glasova. Odluka komisije je konačna. Zapisnik o toku ispita i ocjeni komisija dostavlja Dekanu.

Na saopštavanje ocjena komisije sa usmenog, odnosno pisanog završnog ispita, shodno se primjenjuju odredbe ovih pravila.

**Prijava i odbrana master rada**

**Član 24**

Uslovi za upis četvrtog semestra, odnosno za prijavu master rada su da student položi ispite i izvrši sve obaveze predviđene naučno-nastavnim planom i programom za prva tri semestra dvogodišnjih master studija.

Tema master rada može da se izabere iz predmeta postdiplomskog studijskog programa.

Student bira predmet iz koga želi da radi master rad, a zatim, u dogovoru sa predmetnim nastavnikom, formuliše naziv master rada i piše prijavu teme master rada.

Predmetni nastavnik može prihvatiti temu koju je predložio student ukoliko ocijeni da ona ispunjava potrebne uslove.

**Član 25**

Za izabranu temu student podnosi pismenu prijavu Nastavno-naučnom vijeću. Prijava master rada treba da sadrži: biografiju, naziv teme, strukturu rada i obrazloženje teme.

Student stiče pravo da prijavi master rad nakon što upiše četvrti semestar, odnosno položi završne ispite iz svih predmeta predviđenih programom i ispuni uslov iz člana 25, stav 1.

Rok za prijavu teme master rada je 3 godine od dana upisa, odnosno potpisivanja ugovora. Ukoliko se taj rok ne ispoštuje, student ima obavezu ponovnog plaćanja ECTS kredita za prijavu teze, sa rokom za odbranu od 4 godine od dana upisa.

Rok za prijavu teme master rada za studente koji direktno upisuju petu godinu je 18 mjeseci od datuma potpisivanja ugovora, kao i 24 mjeseci za odbranu master rada od dana potpisivanja ugovora.

Tema master rada mora precizno i jasno izražavati suštinski sadržaj master rada.

Obrazloženje teme master rada treba da sadrži:

* obrazloženje naziva rada;
* predmet istraživanja;
* hipotezu sa obrazloženjem;
* svrhu i cilj istraživanja;
* metode koje će se primijeniti;
* sadržaj rada;
* popis osnovne literature.

**Član 26**

Student predlaže mentora i bira temu master rada iz oblasti upisanog studijskog usmjerenja što uključuje, kako predmete na modulima, tako i zajedničke opšte predmete u okviru izabranog usmjerenja.

**Član 27**

Odluku o prihvatanju naslova teme master rada i mentora, donosi Nastavno- naučno vijeće na osnovu podnesene prijave, nakon pribavljenog mišljenja Savjeta za postdiplomske studije.

Nastavno-naučno vijeće imenuje mentora i Komisiju za ocjenu teme. Komisija ima, po pravilu, tri člana od kojih je jedan član mentor.

Komisija podnosi izvještaj o prijavi rada Nastavno-naučnom vijeću u roku od 20 dana od dana imenovanja. Nastavno-naučno vijeće, po pribavljenom mišljenju Savjeta za postdiplomske studije, razmatra i usvaja izvještaj komisije, odobrava temu za izradu master rada i imenuje članove komisije za ocjenu i odbranu rada.

**Član 28**

Master rad treba da bude samostalan rad u kojem student dokazuje da je savladao nastavni plan i program studija, stekao potrebno znanje i osposobio se za njegovu primjenu.

Pored zahtjeva iz stava 1 ovog člana, student u radu treba da pruži dokaze da se uspješno koristi metodama u stručnom ili naučnom radu, u izlaganju rezultata istraživanja, kao i da je osposobljen da izvodi zaključke na osnovu tako realizovanih istraživačkih zadataka. Rezultati izneseni u master radu treba da predstavljaju doprinos:

* sistematizaciji naučnih ili stručnih saznanja i postojećih rješenja za određenu oblast;
* rješavanju nekog aktuelnog naučnog fenomena i
* primjeni postojećih naučnih dostignuća u rješavanju neke kompleksne teme.

Mentor za izradu master rada dužan je da pomaže masterantu pri izboru metoda naučnoistraživačkog rada, literature, pripremi strukture rada, kao i da mu pruža drugu stručnu pomoć.

**Član 29**

Kandidat nakon završetka izrade master rada, a po odobrenju mentora, isti dostavlja službi za postdiplomske studije na provjeru rada u cilju provjeravanja autentičnosti teksta kroz softver za provjeru prepoznavanja plagijata.

Služba za postdiplomske studije dostavlja dobijeni izvještaj na uvid mentoru koji je u obavezi sačiniti pisano obrazloženje izvještaja i dati pisanu saglanost da rad može ići u dalju proceduru za odbranu.

**Član 30**

Master rad treba, po pravilu, da ima opseg od 60 do 80 stranica (1 stranica podrazumijeva 1800 karaktera sa razmacima), da bude napisan na papiru formata A-4, da bude korektno jezički, stilski i tehnički oblikovan u skladu sa savremenom metodologijom izrade naučno-istraživačkog rada.

Korice magistarskog rada sadrže sljedeći tekst: Na vrhu: UDG

FILOLOŠKI FAKULTET

U sredini: Ime i prezime masteranta

Dva reda niže u sredini: NASLOV RADA (velikim podebljanim slovima)

Red niže: MASTER RAD

Pri dnu: mjesto, godina

Na prvoj unutrašnjoj stranici ispisuje se tekst kao na koricama.

Iza prve stranice treba da stoji posebna stranica sa podacima i informacijama o studentu, master radu, komisiji i odbrani master rada:

PODACI I INFORMACIJE O KANDIDATU

Ime i prezime

Datum i mjesto rođenja

Naziv završenog osnovnog studijskog programa i godina diplomiranja

INFORMACIJE O MASTERU RADU

Naziv postdiplomskog studija

Naslov rada

Fakultet na kojem je urađen

UDK, OCJENA I ODBRANA MASTER RADA

Datum prijave master rada

Datum sjednice Nastavno-naučnog vijeća na kojoj je prihvaćena tema

Komisija za ocjenu teme i podobnosti kandidata

Mentor

Komisija za ocjenu i odbranu rada

Lektor

Datum odbrane

Datum promocije

Nakon stranice sa podacima i informacijama o studentu i master radu i drugo, slijedi:

* Predgovor
* Izvod rada
* Apstrakt na engleskom (njemačkom ili francuskom) jeziku
* Sadržaj
* Originalni konačni tekst magistarskog rada

**Član 31**

Rad se dostavlja članovima komisije za ocjenu i odbranu master rada (predsjednik, mentor, član) koju imenuje Nastavno-naučno vijeće.

**Član 32**

Komisija za ocjenu i odbranu master rada dužna je da u roku od 30 dana od dana imenovanja dostavi Nastavno-naučnom vijeću izvještaj o master radu (kratki prikaz rada: postavljeni cilj, primijenjene metode, dobijeni rezultati i zaključci o realizovanim istraživanjima), sa zaključnim stavom i predlogom.

Nastavno-naučno vijeće, po pribavljenom mišljenju Savjeta za postdiplomske studije, donosi odluku o izvještaju komisije i prihvatanju ili neprihvatanju rada najkasnije u roku od 20 dana od podnošenja izvještaja komisije.

Ukoliko Nastavno-naučno vijeće donese odluku o prihvatanju master rada, jedan primjerak rada izlaže se u biblioteci.

Obavještenje da je master rad izložen u biblioteci objavljuje se na oglasnoj tabli i internet stranici Fakulteta.

Primjedbe na master rad mogu se dostaviti Fakultetu u roku od 15 dana od dana isticanja obavještenja iz stava 3 ovog člana.

**Član 33**

Ukoliko komisija za ocjenu i odbranu rada ili Nastavno-naučno vijeće odbiju master rad, msterant može podnijeti novu prijavu teme master rada, u roku od 30 dana od dana prijema odluke o odbijanju.

U rok iz stava 1 ovog člana ne računa se period korišćenja godišnjeg odmora na Fakultetu.

**Član 34**

Master rad može se predati tek nakon položenih svih ispita i izvršenih svih drugih obaveza predviđenih studijskim programom.

Student je dužan da podnese Fakultetu konačnu verziju master rada, prethodno odobrenu od strane mentora, najkasnije u roku od četiri godine od dana potpisivanja ugovora o studiranju.

Rok za odbranu master rada je četiri godine.

Nakon roka od 4 godine, student gubi status studenta, pri čemu mu se dostavlja dokaz o položenim ispitnim obavezama i ostvarenim ECTS kreditima. Kandidat gubi pravo na prijavljenu temu master rada.

U slučaju ponovnog upisa, položeni ispiti mu mogu biti priznati ukoliko su predviđeni važećim NPP-om, dok ima obavezu ponovne prijave teme master rada.

**Član 35**

Student može pristupiti odbrani master rada po isteku sedam dana od dana kada je Nastavnonaučno vijeće Fakulteta donijelo odluku o izvještaju komisije za ocjenu rada, odnosno prihvatilo master rad.

Master rad predaje se u sedam primjeraka, ukoričen u tvrde korice. Masterantu se izdaje potvrda o datumu prijema predatog master rada.

Informacija o odbrani master rada dostavlja se studentu i objavljuje se na internet stranici Fakulteta.

**Član 36**

Odbrana master rada pred komisijom ima sljedeći tok:

Predsjednik komisije iznosi podatke i informacije o masterantu i daje kratki prikaz rada, nakon čega masterant iznosi kraći rezime, rezultate i zaključke do kojih je došao, a zatim članovi komisije postavljaju pitanja.

Komisija za odbranu master rada, nakon sprovedenog postupka, donosi odluku da li je student odbranio rad i, ako jeste, sa kojom ocjenom.

Prilikom donošenja odluke o ocjeni uzima se u obzir kvalitet master rada i kvalitet odbrane master rada.

Ocjena rada donosi se većinom glasova komisije i mora biti u skladu sa ECTS skalom:

**OCJENA A** – odbranio sa izuzetnim uspjehom

**OCJENA B** - odbranio sa uspjehom iznad prosjeka

**OCJENA C** - odbranio sa prosječnim uspjehom

O radu komisije za odbranu master rada vodi se zapisnik na obrascu za odbranu master rada.

**Član 37**

Master rad je javan i predstavlja originalno naučno/pregledno djelo koje nije vrijednovano prilikom ranijih ispitnih obaveza u okviru svih prethodno završenih nivoa studija kandidata i može se objaviti nakon odbrane.

**Član 38**

Master rad se brani jedanput.

Ukoliko komisija za odbranu master rada negativno ocijeni odbranu rada, masterant može podnijeti zahtjev Nastavno-naučnom vijeću Fakulteta da mu odobri novu temu master rada.

Kod odobravanja nove teme rada, Nastavno-naučno vijeće Fakulteta utvrđuje i rok predaje master rada.

**Član 39**

Masteranti koji su odbranili master rad upisuju se u Knjigu mastera nauka, koju vodi sekretar Fakulteta.

**Član 40**

Dekan Fakulteta utvrđuje datum svečane promocije, na kojoj se kandidatima koji su položili sve ispite, izvršili druge obaveze iz ovih pravila, odbranili master rad, dodjeljuje stepen ili diploma o završenom postdiplomskom studiju, odnosno diploma master studija ili diploma akademskog naziva master Filolog Anglista.

Do dodjeljivanja diplome, odnosno sertifikata o stepenu, izdaje se uvjerenje o završenim postdiplomskim studijama.

**Član 41**

Fakultet je dužan da po jedan primjerak master rada dostavi biblioteci Fakulteta i Centralnoj narodnoj biblioteci.

**IV UPIS NA POSTDIPLOMSKE STUDIJSKE PROGRAME**

**Član 42**

Upis na postdiplomske studijske programe vrši se na osnovu javnog konkursa koji objavljuje Fakultet.

Nastavno-naučno vijeće Fakulteta, na predlog Dekana, utvrđuje broj studenata za upis na studijske programe.

Odluku o raspisivanju konkursa donosi Dekan Fakulteta.

Konkurs se raspisuje za svaku studijsku godinu najkasnije 30 dana prije dana predviđenog za početak nastave.

Konkurs se objavljuje u dnevnom listu koji izlazi u Crnoj Gori i na internet stranicama Fakulteta.

**Član 43**

Pravo prijave na konkurs za upis na postdiplomske studije za sticanje diplome akademskog naziva master ***Filolog anglista*** imaju kandidati:

* koji su završili osnovne studije engleskog jezika i književnosti i ostvarili 180 ECTS;
* koji su završili postdiplomske specijalističke akademske studije na Filološkom fakultetu ili fakultetima srodnog nastavnog plana i programa (60 ECTS);
* koji su završili Filološki fakultet ili fakultete srodnog nastavnog plana i programa u trajanju od četiri godine (po starom sistemu) i ostvarili ukupno 240 kredita;
* koji su položili prijemni ispit za upis na dvogodišnje master studije.

Kandidat koji je ispunio prethodno navedene uslove ima pravo upisa na postdiplomske programe iz oblasti odnosno usmjerenja različitih od osnovnog studijskog programa koji je završio, bez ispunjavanja posebnih uslova, pri čemu svi kandidati za upis na postdiplomske master studije

Fakulteta moraju imati prethodno završene studije iz oblasti engleskog jezika i književnosti ili srodnih studija, kako na osnovnim tako i specijalističkim studijama.

**Član 44**

Kriterijumi upisa utvrđuju se konkursom.

Kandidat za upis dužan je podnijeti prijavu i priložiti dokumenta predviđena konkursom.

**Član 45**

Postupak rangiranja sprovodi komisija za upis studenata na postdiplomske studije. Članove Komisije imenuje Dekan. Predsjednik komisije je prodekan za nastavu Fakulteta.

**Član 46**

Komisija za upis dužna je da dostavi konačan izvještaj o rezultatima upisa studenata Nastavnonaučnom vijeću Fakulteta.

Nastavno-naučno vijeće Fakulteta, po pribavljenom mišljenju Savjeta za postdiplomske studije, donosi, odnosno verifikuje odluku o upisu.

**Član 47**

Kandidat je ostvario pravo na upis ukoliko se nalazi na rang listi do broja koji je konkursom predviđen za upis.

Kandidat koji je ostvario pravo na upis, a u predviđenom roku nije izvršio upis, gubi to pravo, a umjesto njega pravo na upis stiče sljedeći kvalifikovani kandidat na rang listi.

**Član 48**

Student zaključuje sa Fakultetom ugovor o studiranju, kojim se bliže utvrđuju njihova međusobna prava i obaveze.

Ugovorom o studiranju utvrđuje se i visina školarine.

**Član 49**

Strani državljani imaju pravo upisa na postdiplomske studije pod jednakim uslovima kao i državljani Crne Gore.

**V STRUČNA TIJELA POSTDIPLOMSKIH MASTER STUDIJA**

**Član 50**

Stručna tijela postdiplomskih master studija su: Dekan, prodekan i rukovodilac postdiplomskih studija.

Rukovodioca postdiplomskih studija bira Nastavno-naučno vijeće Fakulteta, na predlog Dekana, na period od tri godine, uz mogućnost ponovnog izbora.

Rukovodilac postdiplomskih studija pruža stručnu pomoć u organizovanju i vođenju postdiplomskih studija, a posebno:

* predlaže organizaciju nastave;
* sprovodi pripreme za početak nastave;
* priprema predlog za nastavne mentore studentima nakon upisa;
* predlaže angažovanje nastavnika;
* prati izvođenje studijskog programa;
* predlaže mjere za poboljšanje i unapređenje postdiplomskih studija;
* koordiniše drugim poslovima od značaja za realizaciju postdiplomskih studija.

**Član 51**

Nastavu na postdiplomskim studijama može izvoditi akademsko osoblje u svim zvanjima.

Nastavno-naučno vijeće Fakulteta može povjeriti izvođenje nastave istaknutim stručnjacima iz prakse sa akademskim nazivom doktora nauka.

* 1. **PREKID I ZAMRZAVANJE STUDIJA**

**Član 52**

Student treba da započete postdiplomske studije za sticanje akademskog naziva master Filolog Anglista okonča u roku od 48 mjeseci od dana potpisivanja ugovora. Nakon roka od 4 godine, student gubi status studenta, pri čemu mu se dostavlja dokaz o položenim ispitnim obavezama i ostvarenim ECTS kreditima. Kandidat gubi pravo na prijavljenu master tezu. U slučaju ponovnog upisa, položeni ispiti mu mogu biti priznati ukoliko su predviđeni važećim NPP-om, dok ima obavezu ponovne prijave teme master rada.

Student ima pravo na zamrzavanje studijske godine u opravdanim slučajevima shodno odluci Nastavno-naučnog vijeća Fakulteta. Za zamrzavanje studijske godine potrebno je blagovremeno podnijeti zahtjev za zamrzavanje studijske godine i priložiti odgovarajuću dokumentaciju.

* 1. **MOBILNOST IZMEĐU USTANOVA VISOKOG OBRAZOVANJA**

**Član 53**

Student ima pravo da u toku studija provede određeno vrijeme (semestar ili studijsku godinu) na drugoj ustanovi visokog obrazovanja u zemlji ili inostranstvu, posredstvom međunarodnih programa za razmjenu studenata (SOCRATES, ERASMUS, DAAD i slično), ili na bazi bilateralnih ugovora između Fakulteta i drugih ustanova visokog obrazovanja.

U skladu sa ugovorom koji student zaključuje sa Fakultetom, priznaje mu se ostvareni broj kredita. Razmjena studenata ne podrazumijeva izdavanje diplome, odnosno sticanje stepena, od strane fakulteta na kome boravi, ukoliko ugovorom između Fakulteta i druge ustanove visokog obrazovanja nije uređeno izdavanje zajedničke diplome, odnosno priznavanje stepena.

**Član 54**

Uz zahtjev za boravak na drugoj ustanovi visokog obrazovanja prilažu se originalna dokumenta predviđena ECTS pravilima za promjenu mjesta studiranja, i to:

* formular za prijavljivanje studenta na drugu visokoškolsku instituciju;
* ugovor o studiranju na drugoj visokoškolskoj instituciji;
* prepis ocjena;
* informacioni paket.

**Član 55**

Student koji je boravio na drugoj ustanovi visokog obrazovanja može da nastavi studijski program Fakulteta koji je započeo, u skladu sa uslovima utvrđenim ovim i drugim aktima Fakulteta, a na njegov status primjenjuju se odredbe ovih pravila.

* 1. **PRELAZ NA POSTDIPLOMSKE STUDIJE FAKULTETA SA DRUGE**

**USTANOVE VISOKOG OBRAZOVANJA**

**Član 56**

Student koji je započeo postdiplomske studije na drugoj ustanovi visokog obrazovanja u Crnoj Gori ili u inostranstvu, iz područja koja se organizuju i izvode na Fakultetu, može nastaviti studije ako postoje opravdani razlozi za prelazak odnosno prepis, pod uslovima koje utvrdi Nastavnonaučno vijeće posebnim aktom.

* 1. **EVIDENCIJA I DOKUMENTACIJA O STUDENTIMA**

**Član 57**

Evidenciju i dokumentaciju o studentima postdiplomskih studija, u skladu sa Zakonom i podzakonskim aktima, vodi i za to je odgovoran sekretar Fakulteta.

* 1. **PRELAZNE I ZAVRŠNE ODREDBE**

**Član 58**

Ova pravila stupaju na snagu osmog dana od dana objavljivanja na oglasnoj tabli Fakulteta.